SPRÁVA ZO ZAHRANIČNEJ PRACOVNEJ CESTY č.     147 / 2018

1.  Účastník ZPC:
Andrej Kurucz, Mgr.
Centrum vedecko-technických informácií SR, Lamačská cesta 8/A, 811 24 Bratislava, 
Styčná kancelária SR pre výskum a vývoj v Bruseli (SLORD), 
Vedúci kancelárie, 
anglický, nemecký, český, ruský 

2.  Zahraničná pracovná cesta:
Belgické kráľovstvo, 1.6. (00:01) – 30.6.2018 (23:59)
Zahraničná pracovná cesta prerušená v dňoch:   
  2.6.2018 –   3.6.2018
  9.6.2018 – 10.6.2018
13.6.2018
16.6.2018 – 17.6.2018
23.6.2018 – 24.6.2018
	30.6.2018

Styčná kancelária SR pre výskum a vývoj v Bruseli, cestovné a pobytové náklady hradené CVTI SR
3.  Rámcový program pobytu:
Program zahraničnej pracovnej cesty sa v júni 2018 riadil základnými dokumentmi – Štatútom Styčnej kancelárie pre výskum a vývoj v Bruseli a Plánom činnosti Styčnej kancelárie SR pre výskum a vývoj v Bruseli na rok 2018. Od toho sa odvíjali aktivity, ktoré som v rámci pobytu uskutočňoval. 
Pre lepšiu prehľadnosť ich v tejto kapitole rámcovo uvádzam v štyroch bodoch. Kapitola 4 obsahuje detailne a prehľadne rozpracované jednotlivé aktivity, a to vrátane dátumov, časov, miesta konania a informáciách o stretnutiach. 

Podpora zapájania sa do medzinárodných projektov a pri ich implementácii
Dňa 22. júna 2018 sa zástupcovia Styčnej kancelárie SR pre výskum a vývoj v Bruseli zúčastnili tradičného zasadnutia pracovníkov styčných kancelárií pre výskum a inovácie z krajín V4 (CZELO a PolSCA) a Stáleho zastúpenia Maďarska pri EÚ v Bruseli. Hlavnou témou stretnutia bola príprava nadchádzajúceho V4 tréningu pre projektových manažérov H2020, ktorý sa uskutoční v termíne od 5. do 7. decembra 2018 v Bruseli. Okrem toho sme sa venovali výstupom výročného V4 podujatia: The „recipe“ of innovative ecosystems, ktoré spoločne pripravili styčné kancelárie pre výskum a inovácie z krajín V4 a Stále zastúpenie Maďarska pri EÚ v Bruseli. Podujatie nadväzovalo na priority Maďarska v oblasti výskumu a inovácií v rámci maďarského predsedníctva vo V4. Hlavná téma podujatia sa týkala spolupráce medzi akadémiu a priemyslom. Slovenskú republiku na podujatí zastupoval účasť Mgr. Maroš Halama, PhD, ktorý je garantom a vedúcim Laboratória korózneho testovania v centre PROMATECH pri SAV, ktorého partnerom je Technická univerzita v Košiciach a Univerzita Pavla Jozefa Šafárika v Košiciach. Momentálne sa venuje štúdiu neznámych termodynamických aspektov a koróznych vlastností nanobjektov. Za posledných 5 rokov bol zodpovedným riešiteľom viac ako 20 výskumných úloh a požiadaviek priemyselných partnerov. 
Ďalším bodom diskusie bola príprava návštevy predsedov akadémií vied z V4 v Bruseli, ktorá by sa podľa prvotnej diskusie uskutočnila v druhej polovici roka 2019, kedy bude známe nové zloženie vysokých predstaviteľov Európskej komisie, Európskeho parlamentu a ďalších kľúčových zainteresovaných európskych inštitúcií (napr. Európskej rady pre výskum, ERC).

IGLO CORE

Dňa 5. júna sa uskutočnilo tradičné zasadnutie IGLO CORE, na ktorom boli predmetom diskusie najmä dva body programu:

1)	Obnovenie členstva Styčnej kancelárie Maďarska pre výskum a vývoj v rámci združenia IGLO
2)	Predsedníctvo IGLO na obdobie 2018-2019

Obnovenie členstva Styčnej kancelárie Maďarska pre výskum a vývoj v rámci združenia IGLO: Ágota Dávid predstavila záujem Maďarska obnoviť svoje členstvo v neformálnom združení styčných kancelárií pre výskum, vývoj a inovácie IGLO.  Maďarsko vníma IGLO ako jedinečné združenie zainteresovaných strán, ktoré je pridanou hodnotou maďarského členstva v EÚ a zároveň jedinečným nástrojom, prostredníctvom ktorého sa dá lepšie monitorovať vývoj európskej politiky v oblasti výskumu, vývoja a inovácií. Na národnej úrovni v Maďarsku v súčasnosti prebiehajú zmeny týkajúce sa riadenia a manažmentu výskumu a inovácií, malo by dôjsť k vzniku Ministerstva pre inovácie a technológie Maďarska, pod ktorým zároveň vznikne agentúra, ktorá bude mať na starosť aj európske záležitosti v oblasti výskumu, vývoja a inovácií. Keď bude proces ukončený, Maďarsko formálne predloží svoju žiadosť o členstvo v združení IGLO.

Predsedníctvo IGLO na obdobie 2018-2019: záujem o predsedníctvo v rámci združenia IGLO prejavila Styčná kancelária Litvy pre výskum a vývoj (LINO). Medzi hlavné PRES priority LINO patria tri bloky: Horizon Europe, H2020 a budovanie mena / značky IGLO. Tým, že LINO sídli v priestoroch SZ LT pri EÚ v Bruseli, je možné, aby styčné kancelárie využívali tieto priestory pre ďalšie účely (zasadnutia IGLO CORE, OPEN, WGs, semináre, workshopy, konferencie, atď.). Predsedníctvo kancelárie LINO v rámci IGLO na obdobie 2018-2019 bolo členmi IGLO CORE schválené. 

Najbližšie zasadnutie IGLO CORE sa uskutoční 3. júla 2018. Hlavným rečníkom zasadnutia bude p. Rosalinde van der Vlies z DG RTD. Predmetom diskusie bude aj implementácia nariadenia GDPR pri komunikačných aktivitách styčných kancelárií.

25. zasadnutie Strategického programového výboru H2020 zo 7. júna 2018

Čo sa týka prípravy tzv. klastrov v II. pilieri programu Horizon Europe a plnohodnotného zapojenia ČŠ do procesu komitológie a implementácie, Komisia verí, že ČŠ budú schopné prispôsobiť svoje národné systémy tejto novej architektúre. V praxi to môže znamenať užšiu spoluprácu naprieč rôznymi rezortami na národnej úrovni ČŠ. V prípade Komisie príde v nadchádzajúcom programovom období taktiež k úprave niektorých administratívnych procesov a užšej spolupráci medzi rôznymi generálnymi riaditeľstvami.

Generálne riaditeľstvo pre výskum a inovácie (DG RTD) Európskej komisie zavádza nový registračný systém, ktorý bude slúžiť na registráciu zástupcov ČŠ a AK počas zasadnutí programových výborov H2020. Ide o registračný systém AGM, ktorý je dnes využívaný viacerými generálnymi riaditeľstvami Európskej komisie. Celá komunikácia (od prvotnej pozvánky až po preplatenie nákladov) by mala prebiehať digitálne. Pri každom potvrdení informácie sa bude vyžadovať notifikácia. Čo sa týka preplatenia nákladov, max. počet zástupcov, ktorým môže Komisia preplatiť náklady, budú naďalej dve osoby za členský štát. Preplatenie nákladov bude možná do 30 kalendárnych dní po dni stretnutia (po tomto termíne už nebude preplatenie nákladov možné).  V nadchádzajúcom období budú delegácie vyzvané, aby pri jednotlivých programových výboroch H2020 nahlásili Komisii nefunkčné a neaktuálne e-mailové adresy, ktoré budú zo systému odstránené. Registrácia cez systém AGM sa bude týkať všetkých zasadnutí programových výborov H2020. Pozvánky na zasadnutia budú doručené výhradne cez e-mail nominovaným zástupcom a nie diplomatom na stálom zastúpení ČŠ pri EÚ, ako to pôvodne Komisia navrhovala. 

Komisia informovala, že pripravuje novú prierezovú výzvu (2019-2020) pre oblasť batérií. Pri výzvach H2020 v oblasti batérií môže dôjsť k navýšeniu rozpočtu a celkovému rozsahu výziev, čo naznačuje budúce smerovanie a priority Komisie v oblasti batérií aj po roku 2020 (pozn.: potenciálne sa môže jednať o jednu „batériovú misiu“ v programe Horizon Europe).

Komisia v diskusii s ČŠ uviedla, že v programe Horizon Europe sa nebude pokračovať s iniciatívou FET Flagships. Existujúce projekty v rámci FET Flagships budú pravdepodobne transformované do “misií”, avšak koncept FET Flagships nebude v novom rámcovom programe pokračovať.  Podľa slov Komisie však nie je vylúčené, že by vznikla nová FET Flagship pre batérie ešte počas aktuálneho programového obdobia v rámci programu Horizont 2020. 

Pre program Európsky obranný fond (European Defence Fund) podporujúci výskum v oblasti obrany Komisia navrhuje alokovať 4.1 mld. EUR. Finančné prostriedky nebudú pochádzať z programu Horizon Europe, tento program bude podliehať vlastným pravidlám a bude mať aj vlastný rozpočet. Bude však finančne podporovať niektoré aktivity v oblasti obranného výskumu. 
Ďalšie zasadnutie Strategického programového výboru H2020 sa uskutoční 20. alebo 21. septembra 2018 v Bruseli. Nasledujúce zasadnutie by sa malo uskutočniť 22. novembra 2018 v Bruseli. 

Európska komisia predstavila legislatívny návrh nadchádzajúceho rámcového programu EÚ pre výskum a inovácie Horizon Europe
Európska komisia zverejnila 7. júna 2018 svoj legislatívny návrh nadchádzajúceho rámcového programu EÚ pre výskum a inovácie s názvom Horizon Europe. Navrhovaná rozpočtová alokácia vo výške 100 miliárd EUR na roky 2021 – 2027 zahŕňa 97,6 miliardy EUR v rámci programu Horizon Europe (z čoho 3,5 miliardy EUR sa alokuje cez fond InvestEU) a 2,4 miliardy EUR pre výskumný a vzdelávací program Euratom.
Nový program – Horizon Europe – bude stavať na výsledkoch a úspechu predchádzajúceho výskumného a inovačného programu (Horizont 2020) a udrží EÚ na čele globálneho výskumu a inovácií. Program Horizon Europe je doteraz najambicióznejší výskumno-inovačný program.

Program bude pokračovať v podpore vedeckej excelentnosti prostredníctvom Európskej rady pre výskum (ERC) a štipendií a výmen Akcií Marie Curie-Skłodowskej (MSCA), a navyše sa v ňom zavedú tieto hlavné nové prvky:
•	Európska rada pre inovácie (European Innovation Council – EIC), ktorá má pomôcť EÚ stať sa priekopníkom v inováciách vytvárajúcich trhy: Komisia navrhuje zriadiť jednotné kontaktné miesto s cieľom dostať najsľubnejšie prevratné technológie s vysokým potenciálom z laboratórií na trh a pomôcť najinovatívnejším startupom a podnikom rozšíriť ich nápady. Nová EIC pomôže identifikovať a financovať rýchlo sa rozvíjajúce inovácie s veľkým potenciálom na vytvorenie úplne nových trhov. Bude poskytovať priamu podporu inovátorom prostredníctvom dvoch hlavných nástrojov financovania, jedného na počiatočné etapy a druhého na vývoj a uvádzanie na trh. Bude dopĺňať činnosť Európskeho inovačného a technologického inštitútu (EIT).
•	Nové celoúnijné výskumné a inovačné "misie" zamerané na spoločenské výzvy a priemyselnú konkurencieschopnosť: Komisia v rámci programu Horizon Europe vyhlási nové misie s odvážnymi a ambicióznymi cieľmi a so silnou európskou pridanou hodnotou v záujme riešenia otázok, ktoré ovplyvňujú náš každodenný život. Misie môžu siahať od boja proti rakovine cez ekologickú dopravu až po oceány zbavené plastov. Budú sa navrhovať v spolupráci s občanmi, so zainteresovanými stranami, s Európskym parlamentom a členskými štátmi.
•	Maximalizácia potenciálu inovácií v celej EÚ: V prípade členských štátov, ktoré zaostávajú v úsilí o čo najlepšie využitie svojho výskumného a inovačného potenciálu, sa podpora zdvojnásobí. Nové synergie so štrukturálnymi fondmi a Kohéznym fondom navyše uľahčia koordináciu a kombináciu financovania a pomôžu regiónom zavádzať inovácie.
•	Väčšia otvorenosť: Horizon Europe bude vychádzať zo zásady „otvorenej vedy“, čo si vyžaduje otvorený prístup k publikáciám a údajom. To zvýši inovačný potenciál výsledkov získaných z finančných prostriedkov EÚ a pomôže pri ich rozširovaní na trhu.
•	Nová generácia európskych partnerstiev a intenzívnejšia spolupráca s inými programami EÚ: Horizon Europe zefektívni počet partnerstiev, ktoré EÚ spoločne spoluprogramuje alebo spolufinancuje s partnermi, ako je priemysel, občianska spoločnosť a nadácie. Cieľom je zvýšiť ich účinnosť a vplyv pri napĺňaní politických priorít Európy. Horizon Europe bude podporovať efektívne a funkčné prepojenia s ďalšími budúcimi programami EÚ, ako je politika súdržnosti, Európsky obranný fond, program Digitálna Európy či Nástroj na prepájanie Európy, ako aj s medzinárodným projektom ITER zameraným na získavanie energie z jadrovej syntézy.
Nový program sa bude realizovať prostredníctvom troch hlavných pilierov:

I. pilier "Otvorená veda" (Open Science, 25.8 miliárd EUR) by mal naďalej podporovať projekty hraničného výskumu, ktoré by mali byť vymedzené a riadené samotnými výskumnými pracovníkmi prostredníctvom Európskej rady pre výskum (16,6 miliardy EUR), štipendiami na finančné prostriedky a výmenami výskumných pracovníkov v rámci Akcií Marie Skłodowska-Curie (6.8 miliardy EUR) a investovania do výskumných infraštruktúr svetovej úrovne (2.4 miliardy EUR).
II. pilier "Globálne výzvy a priemyselná konkurencieschopnosť" (Global Challenges and Industrial Competitiveness, 52.7 miliárd EUR) by mal priamo podporovať výskum týkajúci sa spoločenských výziev, posilňovať technologické a priemyselné kapacity a stanovovať "misie" na úrovni EÚ s ambicióznymi cieľmi, ktoré sa zaoberajú niektorými z našich najväčších problémov. Zahŕňa aj aktivity Spoločného výskumného centra (JRC) s rozpočtom 2.2 miliardy EUR, ktoré podporujú tvorcov politík EÚ a členských štátov s nezávislými vedeckými poznatkami a technickou podporou.
V rámci návrhu rozpočtu sa uvádzajú aj informácie o výdavkoch tzv. "klastrov" v rámci druhého piliera programu. Komisia navrhuje päť nasledovných klastrov:
•	     Zdravie: 7.7 miliárd EUR
•	     Inkluzívna a bezpečná spoločnosť: 2,8 miliardy EUR
•	     Digitálne technológie a priemysel: 15 miliárd EUR
•	     Klíma, energia a mobilita: 15 miliárd EUR
•	     Potraviny a prírodné zdroje: 10 miliárd EUR
III. pilier "Otvorená inovácia" (Open Innovation, 13.5 miliárd EUR) by sa mal zameriavať na to, aby sa Európa stala prvoradým hráčom v inováciách vytvárajúcich trh prostredníctvom Európskej rady pre inovácie (10 miliárd EUR). Európska rada pre inovácie by mala inovátorom poskytovať priamu a prispôsobenú podporu prostredníctvom dvoch hlavných nástrojov financovania - "Pathfinder" (podpora od počiatočnej fázy technológie až po počiatočnú komerčnú fázu) a "Accelerator" (podpora ďalšieho vývoja a uvedenia prelomových inovácií na trh do štádia, v ktorom ich budú môcť investori financovať za bežných obchodných podmienok). Pomôže rozvinúť celkovú oblasť inovácií v Európe, a to aj ďalším posilnením Európskeho inovačného a technologického inštitútu (EIT) na podporu integrácie podnikov, výskumu, vysokoškolského vzdelávania a podnikania (3 miliardy EUR). Taktiež sa uvádza návrh vyčleniť 500 miliónov EUR na opatrenia "Európske inovačné ekosystémy" (European innovation ecosystems).
Komisia zároveň navrhuje rozšírenie opatrení, ktoré by mali byť určené krajinám so slabšími výskumno-inovačnými výsledkami. Tieto opatrenia by mali patriť pod časť programu, ktorá bude niesť názov "Posilnenie Európskeho výskumného priestoru" (Strengthening the European Research Area). Pre túto časť programu navrhuje Komisia vyčleniť 2.1 miliardy EUR. Z tejto sumy by sa malo prerozdeliť 1.7 miliardy EUR pod zložku "Zdieľanie excelentnosti" (Sharing Excellence), ktorá by mala združovať schémy Teaming, Twinning, ERA Chair a COST. Pre ďalšiu zložku tejto časti programu s názvom "Reformovanie a posilnenie európskeho výskumno-inovačného systému" (Reforming and enhancing the European R&I system) sa navrhuje vyčleniť 400 miliónov EUR a zložka by mala zahŕňať aj činnosti týkajúce sa: monitorovania a hodnotenia rámcového programu, predvídavých činností, šírenia a využívania výsledkov, modernizácie európskych univerzít, podpory a posilnenia medzinárodnej spolupráce a vedy, spoločnosti a občanov.

Prezentácia a popularizácia slovenského výskumu a inovácií
Kancelária SLORD v spolupráci so styčnými kanceláriami V4 a Stálym zastúpením Maďarska pri EÚ v Bruseli pripravila výročnú V4 konferenciu s názvom V4 Conference: The „recipe“ of innovative ecosystems, ktorá bola zameraná na maďarské priority pre oblasť výskumu a inovácií v rámci predsedníctva vo V4. Podujatie sa uskutočnilo 6. júna 2018 v priestoroch Stáleho zastúpenia Maďarska pri EÚ v Bruseli. Téma podujatia sa týkala spolupráce medzi akadémiu a priemyslom. Slovenskú republiku na podujatí zastupoval Mgr. Maroš Halama, PhD, ktorý je garantom a vedúcim Laboratória korózneho testovania v centre PROMATECH pri SAV, ktorého partnerom je aj Technická univerzita v Košiciach a Univerzita Pavla Jozefa Šafárika v Košiciach. Pán Halama sa momentálne venuje štúdiu neznámych termodynamických aspektov a koróznych vlastností nanobjektov. Za posledných 5 rokov bol zodpovedným riešiteľom viac ako 20 výskumných úloh a požiadaviek priemyselných partnerov. 
V rámci aktivít nadchádzajúceho slovenského predsedníctva vo V4 a konkrétne oblasti digitálnej agendy a kybernetických záležitostí pripravujeme spoločne so SZ SR pri EÚ v Bruseli jednodňovú V4 konferenciu k problematike umelej inteligencie. Umelá inteligencia je fenomén, ktorý momentálne exponenciálne rastie a preniká do všetkých oblastí hospodárstva, ekonomiky, či bežného života ľudí. Európsky parlament, Európsky hospodársky a sociálny výbor, či JRC nedávno vydali k umelej inteligencii viacero štúdií, analýz a stanovísk. Konferencia je kľúčovou udalosťou počas nadchádzajúceho slovenského predsedníctva vo Vyšehradskej skupine, politickej a kultúrnej aliancie štyroch stredoeurópskych štátov. Hlavným cieľom podujatia je prepojiť významných odborníkov, výskumných pracovníkov a odborníkov z rôznych oblastí hospodárstva a spoločnosti, ktoré sú priamo konfrontované so zavádzaním a skutočným používaním riešení umelej inteligencie. Zámerom podujatia je prispieť k odbornej diskusii o umelej inteligencii vrátane prezentácie perspektívy Vyšehradskej skupiny na európskej pôde. Predpokladá sa, že sa podujatia zúčastní široká škála zainteresovaných strán a politických predstaviteľov na vysokej úrovni z prostredia európskych inštitúcií. Očakávame približne 120 účastníkov vrátane zástupcov verejnej správy, výskumníkov, poslancov Európskeho parlamentu a analytikov. Konferencia ponúkne vynikajúcu príležitosť prezentovať súčasné iniciatívy významnej skupine zainteresovaných strán a zároveň zdôrazniť dôležitú prácu predstaviteľov slovenskej výskumno-inovačnej komunity v tejto oblasti.

Prevádzkovanie informačného portálu
Počas júna 2018 boli na webovej stránke SLORD zverejnené viaceré aktualizácie. Pravidelne bol aktualizovaný aj profil SLORD na Facebooku. Za uplynulý mesiac bol rovnako pripravený newsletter, ktorý bol poslaný približne 1.850 kontaktom z prostredia slovenskej vedy, výskumu a inovácií. 

Organizačná a administratívna činnosť v SLORD
Plnili sa všetky administratívne a organizačné úlohy, ktoré súvisia s riadnym chodom kancelárie. 

4.	Stručný priebeh rokovaní, resp.  študijného pobytu:
Pre lepšiu prehľadnosť sú aktivity v kapitole 4 rozdelené na dve časti – Konferencie, semináre, workshopy, podujatia a stretnutia. Pri všetkých je uvádzaný dátum, čas a miesto konania, ako aj účastníci, a to tak za SLORD, ako aj za partnerov. Tu je dôležité zdôrazniť, že zápisy a záznamy z väčšiny relevantných podujatí sú priebežne zverejňované na webe SLORD a sú tak dostupné všetkým záujemcom. Preto ich v správe zo ZPC neuvádzam. 

Konferencie, semináre, podujatia

				Jún 2018		
Dátum	Čas	Miesto	Účastník (SLORD)	Účastníci	Podujatie	
4.6.2018	9:30-10:30	Veneto Region	Andrej Kurucz	Zástupcovia EK, ČŠ, AK, EP	Workshop  Leveraging Behavioural Change for Energy Efficiency in Public Buildings	
5.6.2018	17:30-20:30	Palais Des Académies	Andrej Kurucz	Zástupcovia IGLO, ČŠ, AK, EP, EK, akadémie a odborných platforiem	IGLO Spring Reception 2018	
6.6.2018	8:30-14:00	SZ HU pri EÚ v Bruselu
	Andrej Kurucz	Zástupcovia EK, ČŠ, AK, EP	V4 Conference: The „recipe“ of innovative ecosystems	
8.6.2018	9:00- 16:30	DG GROW	Andrej Kurucz
	Zástupcovia EK, ČŠ, AK	Workshop on Horizon 2020 EGNSS "Mission and Services" ('MAS') Actions	
20.6.2018
	11:00-12:30	SZ SI pri EÚ v Bruseli	Andrej Kurucz	Zástupcovia IGLO, ČŠ, EK, AK, EP	Transforming Consumer and Health-Oriented Society
through Science & Innovation
 	
20.6.2018	18:00-20:30	Quartier Léopold

	Andrej Kurucz	Zástupcovia IGLO, ČŠ, EK, EP	LuxCor Annual Research and Innovation Event 	
21.6.2018	9:00-17:30	Crowne Plaza Brussels
	Andrej Kurucz
	Zástupcovia ČŠ, AK, EK, EP, IGLO 	Workshop Efficient implementation of P2Ps – Quo Vadis?	
25.6.2018	16:30-18:00	Rue de la Science 14b
	Andrej Kurucz	Zástupcovia IGLO, ČŠ, AK, EK	UK Chairmanship of EUREKA 	
26.6.2018	9:30-17:30	Fondation Universitaire
	Andrej Kurucz	Zástupcovia IGLO, ČŠ, AK, EK, odborných platforiem	Beyond 2020: the next generation of EU knowledge programmes	

	

Stretnutia a rokovania

Jún 2018	
Dátum	Čas	Miesto	Účastník (SLORD)	Účastníci	Téma stretnutia	Záznam	
4.6.2018	15:00-17:30	SLORD	Andrej Kurucz, TL
	Radoslav Repa (diplomat - SZ SR pri EÚ v Bruseli)	V4 Conference on Artificial Intelligence	Príprava podujatia V4 Conference on Artificial Intelligence, ktoré sa uskutoční pod záštitou slovenského predsedníctva vo V4	
5.6.2018	09:00-10:50	KoWI
	Andrej Kurucz
	Zástupcovia IGLO CORE	IGLO CORE		
5.6.2018	11:00-12:45	KoWI	Andrej Kurucz	Zástupcovia IGLO OPEN	IGLO OPEN	Zverejnenie viacročného finančného rámca na obdobie 2021-2027 a budúci výskumno-inovačný program EÚ 	
5.6.2018	14:30-15:30	SLORD	Andrej Kurucz	Frank Moeschler (diplomat (koordinačná činnosť) – SZ UK pri EÚ v Bruseli)	Účasť UK v európskych programoch pre výskum, inovácie a vesmír po roku 2020	UK má jednoznačný záujem aktívne participovať v nadchádzajúcom rámcovom programe Horizon Europe (v súčasnosti je UK na II. mieste v rebríčku celkovej úspešnosti a čerpania finančných zdrojov z H2020). Vláda Spojeného kráľovstva sa už vopred zaviazala, že bude naďalej podporovať účasť UK v rámcovom programe Horizon Europe, otázna je však výška britského príspevku, ktorá bude podliehať negociačnému procesu v rámci BREXIT-u. Pri vesmírnom programe Galileo bude musieť UK zvažovať ďalšie kroky, jedným z nich je aj príprava vlastného vesmírneho programu UK na spôsob Galileo alebo GPS. 	
6.6.2018	14:30-15:30	SLORD
	Andrej Kurucz
	Mgr. Maroš Halama, PhD. (PROMATECH – SAV, TUKE, UPJŠ)	Zapojenie do európskych výskumno-inovačných iniciatív a príprava CSTI 2018	Úspešné zapojenie p. Halamu do štruktúr EK (European Steel Advisory Group), výmena informácií ohľadne prípravy medzinárodného podujatia CSTI 2018 vo Vígľaš (26.-28.9.2018): komunikácia, PR, registrácia, ubytovanie, občerstvenie, transfer, výstupy / odporúčania	
7.6.2018	10:00-17:00	Albert Borschette	Andrej Kurucz	Zástupcovia SC PC H2020	25. zasadnutie SC PC H2020		
11.6.2018	16:30-18:00	SLORD	Andrej Kurucz	Dušan Šándor (Policy Analyst – DG RTD)	Rámcový program EÚ pre výskum a inovácie Horizon Europe	Pravidlá účasti, navýšenie / odstránenie finančného bonusu, nová schéma „rozširovanie excelentnosti“ pre EÚ -13	
12.6.2018	9:00-10:00	SZ SR pri EÚ v Bruselu	Andrej Kurucz	vv. Peter Javorčík (Stály predstaviteľ SR pri EÚ), vv. Petra Vargová (zástupca Stáleho predstaviteľa SR pri EÚ), Vladimír Šucha (GR DG JRC), viacero diplomatov SZ SR pri EÚ v Bruseli	Príprava Slovenskej republiky na priamo riadené programy EÚ po roku 2020 (2021-2027)	Príprava rámcového programu EÚ pre výskum a inovácie Horizon Europe – základná štruktúra, výška rozpočtu, hlavné zmeny, synergie s inými programami EÚ, časový rámec	
12.6.2018	10:30-17:30	Berlaymont	Andrej Kurucz	Zástupcovia Programového výboru H2020 pre vesmír	Zasadnutie Programového výboru H2020 pre vesmír 		
12.6.2018	18:30-20:00	Rada EÚ	Andrej Kurucz	Eduard Hulík (poradca p. ŠT MŠVVaŠ SR)	Rámcový program EÚ pre výskum a inovácie Horizon Europe	Návrh opatrení zvýšenia účasti na národnej úrovni a príprava SK na rámcový program EÚ pre výskum a inovácie Horizon Europe	
14.6.2018	10:00-11:30	KoWI	Andrej Kurucz
	Zástupcovia IGLO FP Implementation WG	IGLO FP Implementation WG	Horizon Europe – nadchádzajúce postavenie P2Ps, PPPs, JUs (spoločných podnikov v H2020), synergie s ďalšími programami, EIC	
19.6.2018	9:30-15:30	DG CNECT	Andrej Kurucz	Zástupcovia ČŠ vo výbore pre Spoločný podnik EuroHPC (sherpas)	EuroHPC Sherpa Meeting	Počas zasadnutia prebehla krátka diskusia medzi delegátmi ČŠ a AK s Komisiou, počas ktorej delegáti prezentovali záujem pripojiť sa k iniciatíve EuroHPC, výšku finančného príspevku, pilier a svoje výskumné priority. SK podalo vyhlásenie, že 8. júna 2018 na RWP uviedlo, že je k iniciatíve EuroHPC pozitívne. V závislosti od finančných možností posudzuje spôsob a načasovanie svojho vstupu do spoločného podniku	
19.6.2018	15:00-17:00	SLORD	Andrej Kurucz	Zuzana Dutková (Strategic Policy Analyst – DG GROW)	DG GROW – podpora inovačných ekosystémom (vrátane podpory pre MSP)	Informovanie o aktivitách v oblasti inovácií na zasadnutí neformálneho združenia IGLO	
20.6.2018	9:00-10:00	Veľvyslanectvo SR v Bruseli	Andrej Kurucz	vv. Stanislav Vallo, slovenskí zástupcovia v EK, EP, VR, NATO	Kultúrna diplomacia 	Vzájomné informovanie a príprava nadchádzajúcich podujatí v Bruseli (Belgicku) v súvislosti s SK PRES vo V4 (vrátane osláv 100. výročia ČSR, 25. výročia SK). Zástupcovia boli informovaní o podujatiach SLORD vrátane V4 Conference on Artificial Intelligence	
22.6.2018	9:30-11:30	Helmholtz	Andrej Kurucz, TL	Zástupcovia styčných kancelárií V4 (CZELO a PolSCA) a SZ HU pri EÚ v Bruseli	V4 Breakfast	Príprava V4 tréningu v decembri, výstupy z V4 konferencie, návšteva predsedov akadémií vied z V4 v Bruseli, Rules of Participation Horizon Europe	
25.6.2018	13:00-14:30	Albert Borschette	Andrej Kurucz
	Alexandra Bitušíková (národná delegátka pre SC6 H2020), Katarína Šimková (NCP pre SC6 H2020)	Zasadnutie Programového výboru SC6 H2020	Výstupy a odporúčania zo zasadnutia Programového výboru SC6 H2020, virtuálna skupina SC6 H2020, ERA-NET,	
29.6.2018	11:00-12:30	SLORD	Andrej Kurucz	Karolína Rachačová (riaditeľka Odboru medzinárodnej spolupráce AV ČR) a pani Natália Pižemová (Odbor medzinárodnej spolupráce AV ČR)	Prienik aktivít a potenciálna spolupráca s AV ČR 	Príprava spoločnej návštevy predsedov akadémií vied z V4 v Bruseli, pravidelné informovanie o podujatiach	
29.6.2018	15:00-17:30	SLORD	Andrej Kurucz, TL	Radoslav Repa (diplomat – SZ SR pri EÚ v Bruseli) 	V4 konferencia na tému umelej inteligencie	Príprava podujatia V4 Conference on Artificial Intelligence, ktoré sa uskutoční pod záštitou slovenského predsedníctva vo V4	

5.  Odporúčané závery:
V súvislosti s transformačným prechodom na nadchádzajúce programové obdobie po roku 2020 (2021-2027) a bezproblémovým spustením koordinačnej, poradenskej, projektovej a implementačnej činnosti na národnej a inštitucionálnej úrovni je nevyhnutné, aby všetky zložky národného systému podpory pre zapojenie Slovenskej republiky do rámcových programov EÚ pre výskum a inovácie podrobne monitorovali, analyzovali a vyhodnocovali vývoj politiky EÚ v oblasti výskumu a inovácií a to najmä so špecifickým zameraním na predpokladanú štruktúru, výšku rozpočtu a nové nástroje / schémy rámcového programu Horizon Europe. Je potrebné, aby všetky zložky systému boli dostatočne vopred informované a pripravené adaptovať svoje vnútorné systémy na avizované zmeny a novinky v programe Horizon Europe. Pre zvýšenie úspešnosti čerpania prostriedkov z programu Horizon Europe je nevyhnutné vopred prijať viacero krokov na národnej úrovni (podpora excelentných tímov, preplatenie osobných nákladov, projektová činnosť, vyhľadávanie talentov, inštitucionálna podpora pre zapájanie sa do rámcových programov, atď.) vrátane prípravy spustenia synergických a komplementárnych výziev k programu Horizon Europe na národnej úrovni od úvodného spustenia programu v roku 2021 s využitím finančných prostriedkov EŠIF (VA) a prostriedkov koordinovaných APVV.  
Na úrovni MŠVVaŠ SR podporiť (i) znovuobnovenie pracovnej skupiny (MŠVVaŠ SR, Kancelária NCP, SLORD, národní delegáti) a podporiť vznik (ii) medzirezortnej pracovnej skupiny pre výzvy programu Horizont 2020 resp. „virtuálnej skupiny“ s cieľom identifikovať a podporiť zapojenie slovenských účastníkov v rámcovom programe Horizont 2020. Zároveň sa tým podporí komunikácia a prehľad o aktuálnych výzvach a témach v pracovnom programe rámcového programu Horizont 2020 na roky 2018-2020.  
Je dôležité, aby sa v dohľadnej dobe podporil vznik národných podporných schém, ktoré sú schopné podporiť synergie a komplementárnosť k nástrojom rámcového programu Horizont 2020 (SME Instrument, MSCA, ERC a ďalšie) prostredníctvom ocenenia Seal of Excellence s cieľom zvýšiť záujem a účasť slovenských subjektov v programe Horizont 2020.
Podporovať realizáciu a prípravu jednotlivých zložiek národného systému podpory na nadchádzajúci rámcový program EÚ pre výskum a inovácie – koordinačná, implementačná a komunikačná činnosť medzi MŠVVaŠ SR, CVTI SR, národnými delegátmi, NCP, SLORD a ďalšími zložkami systému vrátane spolupráce so zainteresovanými ďalšími rezortmi (príprava na klastre v rámci II. piliera 9. RP) a podporovať prípravu na úrovni SAV, vysokých škôl a univerzít).
Podporovať zapájanie slovenských subjektov do aktivít Európskeho inovačného a technologického inštitútu:
•	zapojenie slovenských subjektov do súčasných alebo vznikajúcich EIT KICs (napr. Žilinská univerzita v rámci novovznikajúceho EIT KIC Urban Mobility); 
•	zapojenie slovenských subjektov do Regionálneho inovačného programu EIT (EIT RIS) a podporiť vznik ďalších tzv. EIT Hubs na ďalších územiach Slovenskej republiky;
•	Zapojenie slovenských predstaviteľov výskumno-inovačnej komunity do správnej rady EIT a do procesu hodnotenia projektových návrhov pod hlavičkou EIT.
Naďalej je potrebné na všetkých úrovniach aktívne podporovať zlepšenie systému podpory účasti Slovenska v rámci programu Horizont 2020. 
Pokračovať v plnení úloh a cieľov v súlade so Štatútom Styčnej kancelárie SR pre výskum a vývoj v Bruseli a s Plánom činnosti Styčnej kancelárie SR pre výskum a vývoj v Bruseli na rok 2018. 

6.   Prehľad prinesenej dokumentácie a miesto jej uloženia
Prezentácie z podujatí a pracovných skupín sú priebežne zverejňované na webe SLORD. Publikácie a materiály z podujatí vo fyzickej forme sú umiestnené v príručnej knižnici SLORD a sú k dispozícií prípadným záujemcom. 

7.   Osobitne vyhodnotený očakávaný prínos ZPC
-

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Andrej Kurucz		                        .....................................
Dátum: 2.7.2018
								
Správu schválil:  prof. RNDr. Ján TURŇA, CSc., generálny riaditeľ  ......................................